35. schôdza NR SR - 2.deň - B. popoludní
Dátum: 2021-07-24
Poslanec: Linhart, Patrick (SME RODINA)
Druh vystúpenia: Vystúpenie v rozprave

5. Vážený pán predsedajúci, vážené pani poslankyne, vážení páni poslanci, veľmi v krátkosti. Pôvodne som nechcel ani vystúpiť, ale, bohužiaľ, som obdržal som telefonát, súkromný telefonát od profesionálnych vojakov a svojich bývalých kolegov z 21. mechanizovaného práporu v Trebišove, ako aj z delostreleckého práporu v Michalovciach. Jedná sa o troch vojakov, profesionálnych vojakov, ktorí majú odísť na Cyprus, to je Trebišov, a vyše 60 vojakov, profesionálnych vojakov, ktorí majú odísť na misiu do Lotyšska. Bohužiaľ, tu vidíme v priamom prenose následky tohto nerozumného kroku - niekoho nútene žiadať, nútene žiadať, aby sa očkoval. Ja, aby sme boli na začiatku úplne si jasní, kde stojíme, tak ja nemám nič absolútne proti očkovaniu. Nie som na skupine ani antivaxerov, ani vaxerov a neviem koho. Jednoducho keď sa budem chcieť zaočkovať, tak sa zaočkovať dám. Prekonal som COVID, mal som ťažký priebeh, mám veľa protilátok ešte aj dnes. Mám to zmerané, preto nevidím dôvod na očkovanie. Samozrejme, kategoricky odmietam akúkoľvek diskrimináciu skupiny tých, ktorí sa dobrovoľne rozhodli nezaočkovať. Ja hovorím, neste si svoju zodpovednosť za to, či ste sa nechali zaočkovať, ako nám to tu farmaceutické firmy dali. Musíme si niesť vlastnú zodpovednosť za to, keď sa zaočkujeme, a takisto, pokiaľ sa nezaočkujeme, nesme si za to vlastnú zodpovednosť. Nie som proti očkovaniu a ja vítam vládny návrh pána ministra. Viem, že to myslíte dobre. Ja chápem, chceme zabezpečiť zdravie obyvateľstva, aby sme nemali, aby to nemalo hospodársky dopad a tak ďalej. Ja, ja to, všetkému rozumiem. Prosím, neberte to ako osobnú kritiku, ale myslím si, že sa trošku jedná o nešťastnú formuláciu tohto vládneho návrhu, a to je tá kritika zo strany aj hnutia mojich kolegov z hnutia SME RODINA. A živým príkladom toho, čo hovorím, je práve tento prípad profesionálnych vojakov, ktorých budem riešiť ďalej teda. Budem požadovať ministra obrany, aby k tomu dal nejaké stanovisko, a vy, pán generál, určite chápeme, my sme obidvaja vojaci z povolania, bývalí vojaci z povolania, tak ja som bývalý vojak z povolania, v Trebišove som slúžil 2,5 roka, a nemôžeme nechať toto konanie určitých veliteľov len tak. Nebudem tu teraz hovoriť mená tých, ktorí sa vyhrážali vojakom, že ich vymenia, pokiaľ sa nedajú zaočkovať okamžite vakcínou Johnson Johnson. Nemyslím si osobne, že by ktokoľvek, ktokoľvek mal byť nútený sa dať zaočkovať týmto spôsobom, a toto je živý príklad tohto, čo sa tu deje, a to tento zákon ešte nie je ani prijatý. Ja by som naozaj bol veľmi rád, keby sme ľudí a teraz sa neprikláňam ani na jednu, ani na druhú stranu. Nie som profesionál v tejto tematike, profesionál v tejto tematike je pán minister, možno tu máme dvoch-troch ďalších doktorov, profesionálov k tejto tematike, ja som tu za potraviny, ale zase mi to nebráni, aby som vyjadril svoj vlastný názor na túto záležitosť ako zvolený človek, poslanec ľudu. Som proti nútenému očkovaniu. Nepáči sa mi to, že nemôžem ísť napríklad navštíviť pápeža v septembri, pretože nie som očkovaný, to znamená, že keď teraz mám dostatočné množstvo protilátok, chcem sa zaočkovať v budúcnosti, nemám s tým žiaden problém, vybral som si aj vakcínu, akú chcem. Tak teraz nemôžem ísť na návštevu pápeža? A to je ďalšia diskriminácia. Nebudem dlho zdržiavať, naozaj môj prejav bude veľmi krátky, len som chcel povedať to, že prípad vojakov z Trebišova, prípad vojakov z Michaloviec bude ďalej riešený, budú riešení aj tí ľudia, čo sa vyhrážali, že budú vymenení títo vojaci a budú vybraní iní, zaočkovaní, bezproblematickí, ktorí pôjdu na túto misiu, a podľa najbližších alebo dostatku informácií, ktoré mám, teda momentálne som obdržal pár minút dozadu e-mail, ľady sa pohli, pretože jak sme to začali rozprávať v rozprave a vo faktických poznámkach, tak veliteľ, určitý veliteľ jednoducho už mení názor, už obvoláva týchto ľudí, že vlastne s tým neni problém. Ja sa hanbím za to, že až poslanci Národnej rady musia zasahovať ešte predtým, než sa schválil tento zákon, a že my musíme zasahovať do takýchto vnútorných vecí, aby sa jednoducho nerobila táto skrivda a toto bezprávie v radoch armády, takto to nazvem. Na záver len chcem povedať svojim kolegom, bývalým kolegom ako bývalý vojak z povolania, že sa nemusíte báť. Ja viem, že každý vojak nemá problém sa zaočkovať, ide sa na misie, ja som bol tiež očkovaný, to je všetko v poriadku. Ale nikto nás nemôže nútiť a nikto nám nemôže nútiť týmto spôsobom. A preto, keď už vidíme výsledky toho, čo sme ešte ani neprijali, ja osobne, a to sa ospravedlňujem, ale budem hlasovať proti takémuto zneniu vládneho návrhu zákona. Ďakujem pekne.